b'\n_START_ARTICLE_\nMilan Steiner\n_START_SECTION_\n\xc5\xbdivotopis\n_START_PARAGRAPH_\nMilan Steiner je ro\xc4\x91en u dobrostoje\xc4\x87oj gra\xc4\x91anskoj obitelji \xc5\xbeidovskog trgovca Hinka Stinerra i Rozalije (ro\xc4\x91. Deutsch). Kao beba, dadilji je ispao iz ruku i zadobio trajne posljedice: ostao je vrlo nizak, deformiranoga tijela, te je zadobio grbu._NEWLINE_U sedmoj godini je obolio od tuberkuloze te mu je odstranjeno jedno plu\xc4\x87no krilo. Na autoportretima u crte\xc5\xbeu, svoje hendikepe nije prikrivao, te oni prije otkrivaju unutarnju snagu kojom se Steiner znao suprotstaviti \xc5\xbeivotnim neda\xc4\x87ama koje su ga pratile od najranijeg djetinjstva._NEWLINE_Poslije Trgova\xc4\x8dke akademije, koju je upisao 1909., godine 1912. prelazi na zagreba\xc4\x8dku Privremenu vi\xc5\xa1u \xc5\xa1kolu za umjetnost i obrt (kasnije Akademija likovnih umjetnosti), koju je zavr\xc5\xa1io 1916._NEWLINE_Pripadao je istoj generaciji kao i Sava \xc5\xa0umanovi\xc4\x87, Josip Kukec te Bogumil i Dora Car, no tijekom studija \xc4\x8desto zalazi u dru\xc5\xa1tvo kojem su pripadali i Marijan Trep\xc5\xa1e, \xc4\x90uro Tiljak, Ignjat Job, Hinko Juhn, Robert Jean Ivanovi\xc4\x87, s kojima u Kazali\xc5\xa1noj kavani naveliko raspravlja o Cezanneu, Kandinskom, kubizmu\xe2\x80\xa6 Kolegama posu\xc4\x91uje knjige iz svoje biblioteke, u kojoj su se osim umjetni\xc4\x8dkoj monografija nalazila i Nietzscheova djela, na\xc5\xa1iroko \xc4\x8ditana u to doba, o kojima je Steiner me\xc4\x91utim me\xc4\x91u prvima u ono doba imao jasan kriti\xc4\x8dan stav._NEWLINE_U isto vrijeme druguje i s Ljubom Babi\xc4\x87em koji 1916. postaje profesorom na Umjetni\xc4\x8dkoj \xc5\xa1koli, A. B. \xc5\xa0imi\xc4\x87em koji mu objavljuje nekoliko njegovih crte\xc5\xbea u svojem \xe2\x80\x9eJuri\xc5\xa1u\xe2\x80\x9c i posthumno pi\xc5\xa1e nekoliko nadahnutih \xc4\x8dlanaka o Steineru, sa Svetislavom Stan\xc4\x8di\xc4\x87em s kojim je, glazbeno obrazovan (svirao je violinu), dijelio muzi\xc4\x8dke interese._NEWLINE_Steiner je za svojeg kratkoga \xc5\xbeivota na\xc4\x8dinio oko \xc4\x8detiristotinjak radova vrlo \xc5\xa1irokog tematskog spektra: od veduta i pejza\xc5\xbea, preko portreta, figura, interijera i aktova, izvedenih u jednako \xc5\xa1irokom dijapazonu tehnika: akvarela, pastela, crte\xc5\xbea ugljenom, olovkom, perom i kredom, ulja na platnu, bakropisa i litografija\xe2\x80\xa6_NEWLINE_Premda se rodio u Sisku, kamo se \xc4\x8desto vra\xc4\x87ao te i ondje slikao, Steiner je po svojim djelima \xe2\x80\x9enajzagreba\xc4\x8dkiji autor\xe2\x80\x9c (Lilijana Domi\xc4\x87)._NEWLINE_Privla\xc4\x8de ga prizori s ulice, iz kavana, kazali\xc5\xa1ta, parkova, te slika neke od najljep\xc5\xa1ih eksterijera na\xc5\xa1ega slikarstva pro\xc5\xa1loga stolje\xc4\x87a, pune ugo\xc4\x91aja i ozra\xc4\x8dja (Ki\xc5\xa1a, U parku)._NEWLINE_\xc4\x8citav Steinerov slikarski opus, nastao u nepunih pet godina, likovno je najvi\xc5\xa1e na tragu Miroslava Kraljevi\xc4\x87a, ali pred kraj je sve vi\xc5\xa1e pro\xc5\xbeet bitno razli\xc4\x8ditom, ekspresionisti\xc4\x8dkom do\xc5\xbeivljajno\xc5\xa1\xc4\x87u molskoga ugo\xc4\x91aja, koja je najvi\xc5\xa1e odgovarala njegovim egzistencijalisti\xc4\x8dkim \xc5\xbeivotnom pogledima._NEWLINE_To i nije neobi\xc4\x8dno, jer je Steiner redovito pratio suvremenu likovnu problematiku, osobito vode\xc4\x87i ekspresionisti\xc4\x8dki \xc4\x8dasopis \xe2\x80\x9eDer Sturm\xe2\x80\x9c kojeg se u ono doba moglo kupiti u Zagrebu gotovo istodobno kada bi iza\xc5\xa1ao u Berlinu._NEWLINE_Umro je po\xc4\x8detkom prosinca 1918. u svojoj dvadeset i \xc5\xa1estoj godini od \xc5\xa1panjolske gripe, najpogubnije epidemije dvadesetoga stolje\xc4\x87a.'